AFRIKAANSE OPSOMMING: In Namibië bestaan daar nie iets soos die Sondagpers nie, behalwe vir die Suid-Afrikaanse koerante Rapport en Sunday Times, wat so te sê huishoudelike produkte geword het. Hierdie twee koerante vind elke Sondag hul onderskeie weë na duisende Namibiese huishoudings. Sondagverslaggewing in hierdie land is in die middel-negentigerjare gestaak toe Tempo laas verskyn het. Meer onlangs, in die vorm van die Namibia Sunday Express, is weer 'n poging aangewend om 'n Sondagblad uit te gee, helaas sonder sukses. Die Namibia Sunday Express het tussen Mei 2002 en Augustus 2003 verskyn. 'n Opvolgpoging in die vorm van 'n sake-koerant, Business Express, was ook onsuksesvol - net een uitgawe is in Oktober 2003 gepubliseer. Hierdie studie is 'n bespreking van die Sondagpers in die breë; hoekom mense dié koerante lees; die verskeie slaggate wat normaalweg met Sondagkoerante geassosieer word; die moontlike redes hoekom sodanige koerante nie die mas opkom nie; die toekoms van die Sondagpers in 'n land soos Namibië; en meer spesifiek die geval Namibia Sunday Express.